b'\n_START_ARTICLE_\nO\xc5\xa1\n_START_PARAGRAPH_\nO\xc5\xa1 je eno od najstarej\xc5\xa1ih mest v Srednji Aziji in se nahaja na jugovzhodnem robu Ferganske doline, ob severnem vzno\xc5\xbeju gorovja Pamir-Alay v Kirgizistanu. Vgnezdeno je na zelena pobo\xc4\x8dja reke Ak-Bura na nadmorski vi\xc5\xa1ini 940\xe2\x80\x931070 m. Je tudi upravno sredi\xc5\xa1\xc4\x8de regije O\xc5\xa1. O\xc5\xa1 se omenja tudi v kirgi\xc5\xa1ki epski pesnitvi Manas. Zaradi zelo slabih notranjih cestnih povezav prebivalci O\xc5\xa1a bolj gravitirajo v sosednji Uzbekistan.\n_START_SECTION_\nRegija O\xc5\xa1\n_START_PARAGRAPH_\nRegija O\xc5\xa1 le\xc5\xbei v severovzhodnem delu pogorja Pamir-Alaj in obsega tudi gri\xc4\x8devnati del Ferganske doline. Geografija regije je zelo kontrastna. Na enem robu Ferganske doline se dvigajo srednje visoke gore, nato pa se teren postopoma dvigne do mogo\xc4\x8dnih grebenov, ki predstavljajo naravne meje te regije: na jugozahodu meji na Tad\xc5\xbeikistan, na jugu je pogorje Zaalaj, na jugovzhodu je pogorje Alaj. Grebeni Zaalaj, na meji s Tad\xc5\xbeikistanom, se pona\xc5\xa1ajo s kompleksno geologijo in imajo 130 km vrhov na povpre\xc4\x8dni nadmorski vi\xc5\xa1ini med 3800 in 4000 m, najvi\xc5\xa1ji vrh je Piramidalni s 5509 m. Obmo\xc4\x8dje pogorja Alaj je dolgo 380 km in veliko njegovih vedno zasne\xc5\xbeenih vrhov sega do 5000 m visoko. Vrh Alaj je s 5880 m najvi\xc5\xa1ji. Ju\xc5\xbena pobo\xc4\x8dja Alaja so relativno kratka in strma, za njimi se odpira panorama Pamirja. \xc4\x8con-Alaj (Zaalajski) je pravzaprav predgorje Pamirja in ga krasi ve\xc4\x8d manj\xc5\xa1ih vrhov, ki krasijo ju\xc5\xbeno panoramo Pamirja z o\xc4\x8darljivo belimi vrhovi kot so Lenin (7134 m), Kurumdy (6610 m) in Dzer\xc5\xbeinski (6713 m)._NEWLINE_Regija O\xc5\xa1 ima podnebje, skladno s svojo geografsko lego. \xc4\x8ceprav se nahaja v subtropskih zemljepisnih dol\xc5\xbeinah, je dale\xc4\x8d od morij in le\xc5\xbei v bli\xc5\xbeini ogromne pu\xc5\xa1\xc4\x8dave. Vse to povzro\xc4\x8da, da je ozra\xc4\x8dje celinsko ali izsu\xc5\xa1eno, odvisno od obdobja v letu._NEWLINE_V regiji O\xc5\xa1 se nahaja ve\xc4\x8d kot 150 rek in vse od njih, z izjemo Kyzyl-Su, predstavljajo pore\xc4\x8dje reke Sir Darje. Reka Kyzyl-Su te\xc4\x8de skozi Alaysko dolino, nato pa se pridru\xc5\xbei reki Amu Darji. V gorskih soteskah in dolinah se skriva ve\xc4\x8d kot 100 jezer in slapov. Gorato obmo\xc4\x8dje, ki obkro\xc5\xbea regijo O\xc5\xa1 je dobro znano po \xc5\xa1tevilnih podzemnih jamah, med katerimi se ve\xc4\x8dina nahaja v odrastkih obmo\xc4\x8dja Alay. Tu je tudi ve\xc4\x8d kot 20 termalnih in mineralnih vrelcev, kot tudi ve\xc4\x8d kot 10 naravnih izvirov gazirane mineralne vode; najve\xc4\x8d v dolinah rek v Tar, Kara-Kuldga in Yassy._NEWLINE_Za regijo O\xc5\xa1 je zna\xc4\x8dilno veliko \xc5\xa1tevilo razli\xc4\x8dnih \xc5\xbeivalskih in rastlinskih vrst, na\xc5\xa1li pa so tudi veliko endemi\xc4\x8dnih fosilov s \xc5\xa1tevilnimi vrstami in oblikami._NEWLINE_O\xc5\xa1 je najve\xc4\x8dja regija v Kirgizistanu. Ve\xc4\x8detni\xc4\x8dno prebivalstvo \xc5\xa1teje 1.354.000 ljudi. Okolica Ferganske doline je kmetijska oaza. Razvoj mest, trgovine in obrti ima zelo pomemben vpliv na oblikovanje in rast prebivalstva. Ve\xc4\x8dina prebivalcev \xc5\xbeivi v plodnih ni\xc5\xbeinah, ostali deli so redko poseljeni.\n_START_SECTION_\nZgodovina regije O\xc5\xa1\n_START_PARAGRAPH_\nPred stoletji je bilo ozemlje regije O\xc5\xa1 del mo\xc4\x8dnih in visoko kultiviranih davanskih, ku\xc5\xa1anskih in karahanidskih kraljestev. Tu so se nahajala velika mesta in utrdbe. V prvem stoletju na\xc5\xa1ega \xc5\xa1tetja so njihovi prebivalci kopali zlato, baker, svinec in \xc5\xbeivo srebro. To je razvidno iz \xc5\xa1tevilnih anti\xc4\x8dnih kamnolomov in rudnikov. Regija O\xc5\xa1 ima tudi ve\xc4\x8dino kulturno-zgodovinskih spomenikov v Kirgizistanu. Domnevajo, da so se prvi prebivalci pojavili \xc5\xbee pred okoli 50.000 leti. To potrjujejo kamniti predmeti iz zgodnjega obdobja paleolitika iz jame Sol-Unkur ob vasi Hai-Darkan._NEWLINE_Od 4. do 1. stoletja pred na\xc5\xa1im \xc5\xa1tetjem je v Ferganski dolini obstajalo kraljestvo Davan, opisano v Kanski kroniki. V 2. stoletju pred na\xc5\xa1im \xc5\xa1tetjem je bilo bogato, imelo je veliko \xc5\xa1tevilo mest, kmetijstvo je temeljilo na znanju. Znani so bili po hitrih in \xc4\x8dudovitih davanskih konjih, ki so prikazani na slikah na skalah v krajih Aravan, Naukat in Surot-Ta\xc5\xa1 v bli\xc5\xbeini mesta O\xc5\xa1. Kraljevina Davan, ki je obstajala okoli 600 let, je imela 300.000 prebivalcev. Njeno sredi\xc5\xa1\xc4\x8de je bilo Ershi, kjer je pred tem \xc5\xbee stalo veliko mesto Marhamat, katerega ostanke so na\xc5\xa1li v bli\xc5\xbeini O\xc5\xa1a. V za\xc4\x8detku 7. stoletja so te de\xc5\xbeele zavzeli Turki, kar ima danes za posledico predvsem tur\xc5\xa1ko etni\xc4\x8dno sestavo prebivalstva._NEWLINE_V 9. stoletju so zaradi plemenskih vojn oblast prevzeli Semanidi. Njihova oblast je trajala med letoma 875 in 999 na\xc5\xa1ega \xc5\xa1tetja in je obsegala ozemlje dana\xc5\xa1nje regije O\xc5\xa1._NEWLINE_Do konca 10. stoletja je v Tien-Shanu nastalo mo\xc4\x8dno kraljestvo Karahanidov. Izkoristili so oslabljeno kraljestvo Semanidov in jih na koncu strmoglavili. Karahanidska dr\xc5\xbeava je nastala v drugi polovici 10. stoletja s sredi\xc5\xa1\xc4\x8dem v mestu Uzgen v Ferganski dolini._NEWLINE_Kasneje Fergana postane del ozemelja pod nadzorom Timuridov (1336-1405). Nato je bila regija razdeljena v majhne fevdalne kne\xc5\xbeevine, nenehno v vojni druga z drugo. Sultan Babur, ki je podedoval prestol v starosti 12 let, je vladal v letih 1483\xe2\x80\x931530. Leta 1504 ga je pregnal kan \xc5\xa0ejban. Obstoj \xc5\xa0ejbanove kraljevine je bil kratek, propadla je leta 1510, ko jo je porazil iranski \xc5\xa1ah Ismaila I. Sefevid._NEWLINE_V 17. in prvi polovici 18. stoletja je bila v regiji Fergana ustanovljena dr\xc5\xbeava Kokand. Njeni guvernerji so osvajali sosednje de\xc5\xbeele in \xc5\xbee v letu 1762 nadzorovali celotno obmo\xc4\x8dje ju\xc5\xbenega Kirgizistana._NEWLINE_19. februarja 1876 ruske voja\xc5\xa1ke sile razglasijo obmo\xc4\x8dje Kokandskega kanata za del carske Rusije. \xc5\xa0ele leta 1991, po razpadu Sovjetske zveze, ko postane Kirgizistan neodvisna dr\xc5\xbeava, je regija O\xc5\xa1 v njeni sestavi.\n_START_SECTION_\nMesto O\xc5\xa1\n_START_PARAGRAPH_\nO\xc5\xa1 je eno od najstarej\xc5\xa1ih mest v Srednji Aziji in se nahaja na jugovzhodnem robu Ferganske doline, ob severnem vzno\xc5\xbeju gorovja Pamir-Alaj. Vgnezdeno je na zelena pobo\xc4\x8dja reke Ak-Bura na nadmorski vi\xc5\xa1ini med 940 - 1070 m. V su\xc5\xa1nem obdobju je vreme toplo in padavine so redke._NEWLINE_Starost mesta je mogo\xc4\x8de oceniti iz skalnih risb in napisov najdenih na severnem pobo\xc4\x8dju Sulejmanove gore. Ta gora se nahaja v samem mestu O\xc5\xa1 in je edinstven zgodovinski in arhitekturni spomenik. Gora je bila naravna obramba pred sovra\xc5\xbeniki, njena prisotnost pa je pogojevala tudi nenavadno postavitev starodavnega mesta O\xc5\xa1._NEWLINE_Po navedbah ene izmed mnogih zgodb o nastanku mesta, naj bi ga ustanovil Aleksander Veliki, druga navaja, da je ga je ustanovil prerok Salomon, \xc5\xa1e ena pa pravi, da je O\xc5\xa1 je ustanovil Adam. Najbolj priljubljena legenda pa je, da je Sulejman peljal vola vpre\xc5\xbeenega v plug pred svojo vojsko in ko je vol pri\xc5\xa1el do znamenite gore, je Sulejman rekel: Ho\xc5\xa1 (Dovolj je!) in s tem dolo\xc4\x8dil mesto O\xc5\xa1._NEWLINE_Enega najbolj senzacionalnih odkritij pripisujejo Eleni Dru\xc5\xbeinini. Leta 1976 je na pobo\xc4\x8dju Sulejmanove gore odkrila naselbine iz bronaste dobe. Po navedbah Dru\xc5\xbeinine in Zadneprovskega naj bi naselja obstajala od konca 2. stoletja pred na\xc5\xa1im \xc5\xa1tetjem do za\xc4\x8detka 1. stoletja pred na\xc5\xa1im \xc5\xa1tetjem._NEWLINE_Te starodavne naselbine so obkro\xc5\xbeale osrednji vrh gore. V skupno 15 terasah so odkrili tudi orodja, ki dokazujejo, da so se prebivalci ukvarjali s kmetijstvom, \xc5\xbeivinorejo, keramiko, obdelavo kamna in izdelavo kovinskih predmetov. Radiokarbonska analiza premetov iz O\xc5\xa1a potrjuje, da je O\xc5\xa1 zares obstajal pred 3000 leti. Poleg tega so na ju\xc5\xbenem robu mesta ru\xc5\xa1evine starodavnega mesta in trdnjave imenovana Ak-Burinska (1. stoletje pred na\xc5\xa1im \xc5\xa1tetjem do 12. stoletja). Ta trdnjava naj bi branila oazo O\xc5\xa1 na ju\xc5\xbeni strani. Na vzhodni strani je oazo branila trdnjava Maidy, katere ru\xc5\xa1evine se \xc5\xa1e vedno vidijo 12 km od O\xc5\xa1a. Trdnjava Beloverlupe je \xc5\xa1\xc4\x8ditila oazo na severni strani._NEWLINE_Od 8. do 10. stoletja razli\xc4\x8dni kitajski in arabski pisni viri Ibn Haukal, Ali Islarhi, Abdul-Kasym Hordadbek, Al Mukadasi in drugi, O\xc5\xa1 opisujejo kot pomembno politi\xc4\x8dno in trgovsko sredi\xc5\xa1\xc4\x8de Ferganske doline, s \xc5\xa1e dvema drugima ve\xc4\x8djima centroma Aksakent in Kuve._NEWLINE_O\xc5\xa1 je imel poseben polo\xc5\xbeaj v sistemu karavanskih poti v sestavi Svilne ceste. Nahajal se je na kri\xc5\xbei\xc5\xa1\xc4\x8du razli\xc4\x8dnih vej in je bil pomembna postojanka v tranzitni trgovini. Po pre\xc4\x8dkanju skoraj neprehodnega gorovja Pamir-Alaj, so potujo\xc4\x8de karavane v Ferganski dolini najprej naletele na O\xc5\xa1. Karavanseraji so pozdravili utrujene popotnike in v zameno je O\xc5\xa1 pridobil eksoti\xc4\x8dne artikle iz tujine: dragoceno svilo iz Kitajske, lazurite iz Badah\xc5\xa1ana, sladkarije in barvila iz Indije, ro\xc4\x8dno izdelano srebrno blago iz Irana in tako dalje. Pri\xc5\xa1li so akrobati, \xc5\xbeonglerji, fakirji in krotilci ka\xc4\x8d ter glasbeniki, ki so delovali po celotnem mestu. Glavna trgovinska dejavnost v O\xc5\xa1u se je vedno odvijala na trgu, ki se je sicer spremenil v svojih ve\xc4\x8d kot 2000 letih obstoja, vendar je vedno ostal na isti lokaciji. Francoski etnografi Bourdon in Unfalvi de Liso-Coveed ter angle\xc5\xa1ki in ruski raziskovalci Marten, Uva\xc4\x8dov, Novicki in Markov so vse \xc5\xbeivopisno opisali v svojih zvezkih, poro\xc4\x8dilih in revijah. Turiste tudi danes privla\xc4\x8di bazar v O\xc5\xa1u s svojimi razli\xc4\x8dnimi orientalskimi barvami in aromati\xc4\x8dnimi vonjavami za\xc4\x8dimb in sadja. Trg v O\xc5\xa1u ima pomembno zgodovinsko mesto in ima pomembno vlogo pri razvoju turizma._NEWLINE_Druga zna\xc4\x8dilnost O\xc5\xa1a je Sulejmanova gora zgrajena iz marmornatega apnenca. Po legendi, naj bi ljudi drsanje navzdol po pobo\xc4\x8dju po tem svetem kamnu, ozdravilo vseh bolezni in jim prineslo veliko sre\xc4\x8de. Tudi pitje vode iz izvira na gori ima \xc4\x8dude\xc5\xbene u\xc4\x8dinke. Do 16. stoletja se je gora imenovala Bara-Kuh (Lepa gora). Novo ime Thate-I-Sulaiman (Sulejmanov prestol) je dobila, ker je muslimanski prerok Sulejman pokopan ob vzno\xc5\xbeju gore. Od takrat ljudje verujejo, da je gora sveti kraj. Sulejmanove gore so vpisane na UNESCO-v seznam svetovne dedi\xc5\xa1\xc4\x8dine._NEWLINE_Po zgodovinskih literarnih virih, je ob koncu 19. stoletja, v \xc4\x8dasu muslimanskih praznikov, goro obiskalo na desetine vernikov. Na jugovzhodnem pobo\xc4\x8dju gore je bilo zato zgrajeno majhno sveti\xc5\xa1\xc4\x8de (mazar) imenovan Ki\xc4\x8dik Mekka ("Mala Meka"), kamor muslimani iz Ferganske doline hodijo molit \xc5\xa1e danes. Tako je O\xc5\xa1 postal njihova druga Meka. O\xc5\xa1 je, zaradi svojega polo\xc5\xbeaja kot prehod do pogorja Pamir, znan tudi kot mesto pohodnikov._NEWLINE_Pred revolucijo je bil O\xc5\xa1 najve\xc4\x8dje mesto v Kirgizistanu. Po statisti\xc4\x8dnih podatkih je bilo leta 1897 v mestu 34.200 ljudi, petkrat ve\xc4\x8d kot v Pi\xc5\xa1peku (dana\xc5\xa1njem Bi\xc5\xa1keku). Trenutno \xc5\xbeivi v O\xc5\xa1u pribli\xc5\xbeno 250.000 ljudi. O\xc5\xa1 ima vlogo politi\xc4\x8dnega in kulturnega sredi\xc5\xa1\xc4\x8da ju\xc5\xbenega Kirgizistana. Najve\xc4\x8dji problem s katerim se soo\xc4\x8da mesto danes je, kako ohraniti svoj edinstveni videz, ki zdru\xc5\xbeuje sodobne stavbe z zgodovinsko zapu\xc5\xa1\xc4\x8dino._NEWLINE_Vlada Kirgizistana je organizirala praznovanje 3000 obletnice O\xc5\xa1a v letu 2000. V ta namen so obnovili starodavne risbe na Sulejmanovi gori, arheolo\xc5\xa1ke ru\xc5\xa1evine, arhitekturne spomenike ter muzejske zbirke. Prav tako je bil zgrajen kompleks etnografskega muzeja na prostem. Rekonstruirali so fascinantne vzorce ferganske arhitekture: mo\xc5\xa1ejo D\xc5\xbeuma in Rovat Abdulahana (16. stoletje), mavzoleja Asaf Ibn Burhia (18. stoletje), mo\xc5\xa1ejo Muhammed Usup Baihod\xc5\xbei ogli in mo\xc5\xa1ejo Tahti Sulejman na vrhu svete gore. Poleg navedenega je v mestu \xc5\xa1e ohranjen kip Lenina, kip Kurmand\xc5\xbean Dakta, ki je nasprotoval \xc5\xa1iritvi regije v Rusijo in spomenik padlim vojakom._NEWLINE_Obnova starega O\xc5\xa1a obsega tudi majhne posege, kot so obnova vodnih koles za odvzem vode iz potoka D\xc5\xbeui in uvedba tradicionalnega prevoza s ko\xc4\x8dijami s konjsko vprego. Vse to pomaga poustvariti stari videz mesta.\n_START_SECTION_\nOkolica O\xc5\xa1a\n_START_PARAGRAPH_\nNa gorskih pobo\xc4\x8djih nad mestom rastejo brini, mandljevci in pistacije. V dolinah, kjer je dovolj vode uspeva sadno drevje: hru\xc5\xa1ke, jablane, \xc4\x8de\xc5\xa1nje, marelice, breskve, slive in drugo. Visoke skale so dom za gorske koze in planinskega orla. Gore zagotavljajo edinstven potencial za razvoj gorskega turizma in planinarjenja. Impresivni vrhovi, ki se vzpnejo do nadmorskih vi\xc5\xa1in 5000 m in ve\xc4\x8d, ustvarjajo zatrepne krnice in dajejo vtis velikih kristalov, ki krasijo greben razvodja rek Ak-Su in Karav\xc5\xa1in. Pogorje Alay je prepredeno z velikim \xc5\xa1tevilom ozkih in globokih sotesk, kjer se vrstijo slapovi na hitrih gorskih rekah. Sne\xc5\xbena meja je na nadmorski vi\xc5\xa1ini med 3800 m - 4000 m, mnogo je ledenikov, ki se kon\xc4\x8dajo z visoko moreno. Na severni strani so re\xc4\x8dne doline Soh, \xc5\xa0akimardan, Ab\xc5\xa1ir, Isfairam-Sai, Aravan, Ak-burd\xc5\xbea, Kur\xc5\xa1ab in Alaikel. Vsaka izmed dolin je svet zase s svojimi posebnostmi in lepotami._NEWLINE_Prvobitnost je lastnost, ki najbolje opisuje dolino Soh. Je ozka, s tihimi in tema\xc4\x8dnimi grapami, na dnu katerih te\xc4\x8de reka. Tukaj najdemo jame, poti, stare mostove in enega najve\xc4\x8djih slapov na svetu, ki se nahaja v bli\xc5\xbeini vasi Zadaly._NEWLINE_Na vzhodu, velika in majhna reka Ak-Su tvori pore\xc4\x8dje reke \xc5\xa0akimardan. To podro\xc4\x8dje je znano po modrem jezeru Kurban-Kil, ki je nastalo po potresu pred ve\xc4\x8d kot 100 leti. \xc4\x8ceprav jezero ni veliko, je slikovito._NEWLINE_Soteska reke Isfairam-Sai se razteza od Uch-Kurgon proti jugu do prelaza Tengisbai ve\xc4\x8d kot 70 kilometrov. Ob vzno\xc5\xbeju gora \xc5\xbeivijo divje koze in zelo redek sne\xc5\xbeni leopard. Reka Ak-Burd\xc5\xbea se napaja z ducatom drugih manj\xc5\xa1ih rek in potokov in te\xc4\x8de skozi O\xc5\xa1._NEWLINE_V sredini Ak-Bur, se v \xc5\xa1ir\xc5\xa1i dolini nahaja lepa vasica Kojo-Kelen, ki jo na zgornjem robu obkro\xc5\xbeajo fantasti\xc4\x8dne oran\xc5\xbene skale. \xc5\xbde vrsto let narava - veter, voda in \xc4\x8das obdelujejo ta sklop stolpov. Na koncu teh eksoti\xc4\x8dnih kamnin je jama Kojokelenska. Natan\xc4\x8dneje, gre za roza jamo z vhodom v obliki polmeseca. V jami je kristalno \xc4\x8disto modro jezero. Namesto obi\xc4\x8dajnih kapnikov iz stropa te\xc4\x8dejo tanki curki vode._NEWLINE_Obmo\xc4\x8dje med rekama Aravan in Ak-burd\xc5\xbea, tik ob meji z Uzbekistanom, je dolina \xc4\x8cil-Ustun. Tukaj se nahajajo tri jame s kapniki. Glavna jama je \xc4\x8cil-Ustun, ki se nahaja 4 km od Aravana. Lepota tega podzemnega kraljestva je nepredstavljiva! Jama je dolga 370 m in je sestavljena iz treh velikih sob, povezanih z ozkimi hodniki. Najbolj zanimiva je zadnja, ki je ve\xc4\x8d kot 100 m dolga, 20 metrov visoka in 50 m \xc5\xa1iroka. Stene so okra\xc5\xa1ene s kristali in kamnitimi \xc4\x8dipkami. Kristali oddajajo ob dotiku o\xc4\x8darljive zvoke. V Aravanu so na\xc5\xa1li tudi petroglife._NEWLINE_Na vzhodu je dolina Uzgen Yassa, ki poteka ob ju\xc5\xbenih pobo\xc4\x8djih Ferganske doline. Podnebje doline je zelo prijetno, s prijetnimi temperaturami skozi vse leto in relativno malo padavinami. V tej dolini, pa tudi v jugozahodnem obmo\xc4\x8dju Ferganske doline rastejo gozdovi orehov. V zgornjem delu doline Yassa so \xc5\xa1tevilni mineralni vrelci. Obstaja jih ve\xc4\x8d kot 20. Med njimi je najbolj znana gazirana mineralna voda Kara-\xc5\xa0oro._NEWLINE_Dolina Alaj ima posebno mesto v de\xc5\xbeeli ob vzno\xc5\xbeju Sonca, kot imenujejo regijo O\xc5\xa1. Prehod med Alajskim in Zaalajskim pogorjem se imenuje prelaz Taldyk. Dolina se nahaja na nadmorski vi\xc5\xa1ini 2500 m do 3500 m. Je 150 km dolga in 25 - 40 km \xc5\xa1iroka. V zimskem \xc4\x8dasu dose\xc5\xbeejo temperature tudi do -50 C. Poleti je dolina je polna cvetlic in zelenih travnikov._NEWLINE_Najvi\xc5\xa1ji in najbolj priljubljen vrh pogorja Zaakacki je Pik Lenin (7.134m). Lep pogled na goro se odpre iz jase Lukova, ki se nahaja v krnici A\xc4\x8dik-Ta\xc5\xa1, ki je izhodi\xc5\xa1\xc4\x8de za planince, ki posku\xc5\xa1ajo splezati na Pik Lenin.'